Den 37-årige mor i Brønderslev-sagen har anket tvangsfjernelsen af sine børn og skal den 31. maj møde op hos Ankestyrelsen i København. Men samme dag skal hun være til stede i retten i Hjørring.

Det oplyser DR Nordjylland P4 på deres hjemmeside. De to retssager på en og samme dag bekymrer Rasmus Hedegaard, der repræsenterer moren i Ankestyrelsen, hvor hun har anket tvangsfjernelsen af sine børn. - Min klient er naturligvis i et stormvejr lige nu. Det, jeg synes er væsentligt, er at der også bliver taget hensyn til hendes interesser. - Det man ved om de her sager, ved man fra aviserne. Vi er i tvivl om, om Ankestyrelsen kan træffe den rigtige afgørelse, uden at have hørt min klients forklaring, siger advokaten til DR Nordjylland. Rasmus Hedegaard har klaget til ankestyrelsen og vil have sagen flyttet. - Men jeg er bekendt med, at Ankestyrelsen tidligere ikke har ville flytte sager på grund af ressourcemæssige problemer. Det vil være retssikkerhedsmæssigt betænkeligt, hvis det også sker for min klient i den her sag. Han afventer stadig svar på klagen.